- స్పైస్‌జెట్‌ మరో చౌక మంత్రం
- 'రెడ్‌ హాట్‌ ఫేర్స్‌' పథకం ప్రారంభం
        న్యూఢిల్లీ: చౌక ధరల విమానయాన సంస్థ స్పైస్‌జెట్‌ మరో ఆకర్షణీయమైన చౌక విమానయాన పథకాన్ని ప్రవేశపెటింది. రూ.1, 899 మొదలుకొని పశ్చిమ, దక్షిణ దేశీయ విమాన మార్గాలలో 'రెడ్‌ హాట్‌ ఫేర్స్‌' పేరుతో ఈ పథకాన్ని అందుబాటులోకి తెచ్చింది. ముంబయి-గోవా, అహ్మదాబాద్‌-ముంబయి, బెంగళూరు-హైదరాబాద్‌, చెన్నై-బెంగళూరు, పుణె-బెంగళూరుతో పాటు పలు ఇతర మార్గాలకూ ఈ పథకాన్ని అందుబాటులోకి తెచ్చినట్లు సంస్థ ఒక పత్రికా ప్రకటనలో తెలిపింది. మూడు రోజుల ఈ ఆఫర్‌ అమ్మకాలు ఇప్పటికే ప్రారంభమయ్యాయి. 8వ తేదీ అర్థరాత్రి వరకు ఈ పథకం అందుబాటులో ఉంటుందని సంస్థ ఆ ప్రకటనలో తెలిపింది. ఈ పథకం కింద టికెట్లు బుక్‌ చేసుకున్న వారు జులై 15 నుంచి సెప్టెంబరు 30 వరకు ఆయా మార్గాలలో ప్రయాణాలు చేయవచ్చు. సంస్థ వెబ్‌సైట్‌ నుంచి గానీ ఏజెంట్ల ద్వారా గానీ ఈ తక్కువ ధర టికెట్లను పొందవచ్చని స్పైస్‌జెట్‌ వివరించింది.
మీ స్నేహితులకు రికమెండ్ చెయ్యండి